32004R1412
L 257/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1412/2004 AL CONSILIULUI
din 3 august 2004
de modificare a Regulamentului (CE) nr. 1210/2003 privind anumite restricții specifice în relațiile economice și financiare cu Irakul
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolele 60 și 301 ale acestuia,
având în vedere Poziția comună 2004/553/PESC din 19 iulie 2004 de modificare a Poziției comune 2003/495/PESC privind Irakul (1),
având în vedere propunerea Comisiei,
întrucât:
(1)
În conformitate cu Rezoluția 1483 (2003) a Consiliului de Securitate al ONU, Regulamentul (CE) nr. 1210/2003 (2) acordă anumite imunități împotriva procedurilor judiciare și executorii unor fonduri și produse de bază irakiene care se vor aplica până la 31 decembrie 2007.
(2)
Rezoluția 1546 (2004) a Consiliului de Securitate al ONU dispune ca imunitățile care se aplică exporturilor de petrol din Irak și Fondului de dezvoltare pentru Irak să nu se aplice în cazul unor hotărâri judecătorești definitive care decurg din obligațiile contractuale încheiate de Irak după 30 iunie 2004.
(3)
La 28 iunie 2004, Autoritatea Provizorie a Coaliției și-a încheiat mandatul, iar Irakul și-a reafirmat deplina suveranitate.
(4)
Poziția comună 2004/553/PESC modifică dispozițiile corespunzătoare din Poziția comună 2003/495/PESC privind Irakul pentru a o armoniza cu Rezoluția 1546 (2004).
(5)
Prin urmare, Regulamentul (CE) nr. 1210/2003 ar trebui modificat în consecință,
ADOPTĂ PREZENTUL REGULAMENT:
Articolul 1
La articolul 10 din Regulamentul (CE) nr. 1210/2003 se adaugă următorul alineat:
„(3) Alineatul (1) literele (a), (b) și (d) nu se aplică nici în cazul procedurilor judiciare care privesc obligațiile contractuale ale Irakului și, în special, ale guvernului său interimar, ale Băncii Centrale a Irakului și ale Fondului de Dezvoltare pentru Irak, apărute după 30 iunie 2004, nici în cazul hotărârilor definitive care decurg din astfel de obligații contractuale.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 august 2004.